Hospodarska iniciatiwa Łužica (WiL) je zahajiła wubědźowanje wo myto LEX 2015. Dwanaty raz prašane su koncepty za załoženje, dalewjedźenje abo rozšěrjenje předewzaća.
Choćebuz (SN/JK). Zhromadnje z partnerami a lońšimi mytowanymi zahaji hospodarska iniciatiwa Łužica (WiL) wčera lětuše wubědźowanje wo myto za załožerjow eksistency – LEX 2015.
Znowa su Łužičenjo namołwjeni, so wo jedne ze štyrjoch mytow požadać. WiL jako zarjadowar wubědźowanja wupisa štyri myta w cyłkownej hódnoće 10 000 eurow. Z 2 000 eurami počesća lětsa najlěpši předewzaćelski koncept w IT-branši. Předsyda hospodarskeje iniciatiwy Łužica a předsyda jury LEX 2015 Michael von Bronk předstaji wčera modality lětušeho wubědźowanja. Wone je wuměrjene na studentow, absolwentow wysokich šulow, wědomostnych sobudźěłaćerjow, přistajenych, załožerjow a předewzaćelow wšitkich branšow. Zapodać móža požadarjo koncepty k załoženju, dalewjedźenju abo rozšěrjenju předewzaća. Wuměnjenje je, zo so koncept we Łužicy zwoprawdźi a zo njeje starši hač štyri lěta.
Pobrachowacy wobrot je k tomu wjedł, zo je Zhorjelska ćišćernja Maxroi insolwencu přizjewiła. Zawod pak dale dźěła a chce dowěru kupcow wróćo zdobyć.
Budyšin/Zhorjelc (SN/at). Zhorjelska ćišćernja Maxroi je w nachwilnym insolwencnym zarjadnistwje. Powěsć, kotraž so minjene dny po Łužicy šěrješe, móhła jenož tych překwapić, kotřiž wo ćežach na tradicije bohateho domu njewědźachu. Loni kónc januara bě Budyska Serbska ćišćernja (LDH) wjetšinu towaršnikowych podźělow Zhorjelskeje firmy přewzała. Jednaćel LDH Robert Czyzowski wupraji so tehdy w rozmołwje ze Serbskimi Nowinami optimistiski nastupajo saněrowanje firmy Maxroi. Z koncentraciju digitalneho ćišća w měsće nad Nysu a ofsetoweho ćišća w Budyšinje chcychu lěpšiny za wobě stronje docpěć a jimaj hospodarski přichod zaručić. Serbska ćišćernja je takrjec maćerne předewzaće, Maxroi samostatna wotnožka.
Němska železnica jedna tuchwilu ze zaměrowymi wobchadnymi zwjazkami Němskeje a Pólskeje wo tym, wožiwić železniski wobchad mjez Drježdźanami a Wrócławjom.
Zhorjelc (SN/JK). Po tym zo bě so 1. měrca skónčił železniski wobchad na čarje Drježdźany–Zhorjelc–Wrócław, prócuje so nowozałožena iniciatiwna skupina wo to, dalokowobchadne zwiski do Pólskeje zaso polěpšić.
„Hišće ženje njeběchu zwiski mjez woběmaj krajomaj tak špatne“, zwěsća politikar Zelenych a sobuiniciator skupiny Stephan Kühn. Hornja Łužica a Delnja Šleska dźěłatej na hospodarskim a kulturnym polu dźeń a wušo hromadźe. To měło so tež we wobchadnych projektach mjez krajomaj wotbłyšćować. Wuchodna Sakska pak wostanje běły blak na čarowej syći železnicy. Tež wobchadopolitiska rěčnica Zelenych w Sakskim krajnym sejmje Eva Jähnigen sej žada, zo maja so zwiski do Pólskeje polěpšić: „Nadpřerězne hospodarske wuwiće Pólskeje, wosebje Wrócławskeho regiona, wjedźe k rosćacej wuměnje a žada sej lěpše železniske zwiski. Wšo druhe je kontraproduktiwne“, Jähnigen zwurazni.
Sakske wyše zarjadniske sudnistwo w Budyšinje wozjewi wčera wusud, kotryž skóržbu přećiwo brunicowemu planej Wochozy II njedowola. Skóržbnicy dalše postupowanje pruwuja. Zdobom přeprošeja njedźelu w 13 hodź. sobu na protestne wuchodźowanje ze Slepoho do Rownoho.
Budyšin (SN/at). „Wšudźe steja znamjenja na wichor přećiwo brunicowemu hospodarstwu. Jenož w Sakskej wobsteji po zdaću kupa fosilneje energijoweje zbóžnosće, hdźež so wšitcy nadźijeja, zo njewola wobydlerjow a klimowa změna prosće nimo póńdźetej a kupa so njepotepi“, komentuje předsyda sakskeho Zwjazka za wobswět a přirodoškit Němska (BUND) prof. dr. Felix Ekardt wčerawši wusud wyšeho zarjadniskeho sudnistwa.
Zły Komorow (SN/JK). Łužiske jězory su na wotewrjenje noweje sezony derje přihotowane. Hosćo a turisća móža so na wotměnjawy zazběh wjeselić. Na runje tak bohaty wopyt při łužiskich jězorach kaž loni wjesela so jednaćelka turistiskeho zwjazka łužiskeje jězoriny Kathrin Winkler a jednaćelej sakskeho a braniborskeho zaměroweho zwjazka jězoriny Daniel Just a Volker Mielchen. Woni předstajichu wčera w Kóšynskim wodosportowym srjedźišću wotběh wotewrjenja lětušeje sezony, kotrež budźe 24. a 25. apryla. Za to su zamołwići na zajimy a wočakowanja hosći derje wusměrjeny program zestajeli. Nimo wodźenjow ze wšelakimi tematiskimi wobsahami, hdźež su wopytowarjo skerje konsumenća, maja tež mnohe poskitki k aktiwnemu zahajenju sezony.
Čěskej energijowej koncernaj ČEZ a EPH matej zajim na łužiskej brunicy, nic pak na łužiskich milinarnjach. Dokelž budźe w Čěskej po lěće 2025 wuhlo pobrachować, je trjeba sčasom jednać.
Budyšin/Choćebuz (SN/JK). Sakscy Zeleni warnuja před móžnym a tuchwilu hrožacym eksportom łužiskeje brunicy do Čěskeje. To je móžny scenarij w zwisku z wotpohladom šwedskeho koncerna Vattenfall, łužisku brunicowu spartu předać. Jako kupc hodźi so hladajo na njewěste zmilinjenje brunicy w Němskej jeničce předewzaće z alternatiwnymi hospodarskimi předstawami, potwjerdźa energijopolitiski rěčnik frakcije Zelenych w Sakskim krajnym sejmje Gerd Lippold. Tajki model móhło zmilinjenje łužiskeje brunicy w čěskich milinarnjach być. Z wuhlowymi jamami a naslědnymi sćěhami pak měli so we Łužicy rozestajeć.
Njerozrisana předań brunicoweje sparty přez koncern Vattenfall, žadanja za klimoškitnym popłatkom a čakanje na rozsud sudnistwa k Wochozam II budźa struchłu naladu we Łužicy.
Budyšin/Slepo (SN/JK). Po raznych protestach z łužiskeho brunicoweho rewěra je zwjazkowy minister za hospodarstwo a energiju Sigmar Gabriel (SPD) swoje žadanja za klimoškitnym popłatkom najprjedy jónu cofnył. Za potrjechenych we Łužicy pak njeje rozsud k tomu dawno hišće z blida. Woni su dale znjeměrnjeni a njewěsći politiskeje hry z jich strachami a prašenjemi za doskónčnym rozrisanjom jich naležnosćow dla.
Brüssel/Berlin (SN/JK). Po 31 lětach je so wčera skónčił čas reglementowanja mlokoweje produkcije – mlokowa kwota. Wot dźensnišeho smědźa burja mloko bjez wobmjezowanja mnóstwa produkować. Zo powjedźe nětko produkcija bjez hranicow k nadprodukciji, eksperća wuzamkuja. Kaž w minjenych lětach budźe so produkcija měrić na potrjebje.
Zaměr mlokoweje kwoty njebu prawdźepodobnje docpěty. Planowane bě, zadźěwać nadprodukciji a nastaću tak mjenowanych mlokowych jězorow a butrowych horow a zawěsćić dołhodobne stabilne dochody jako zakład eksistency burow. Produkować smědźeše so jeničce telko mloka, kelkož so přetrjeba. To zwoprawdźić njeje so poradźiło. W Brüsselu kwoty na to zwyšichu abo znižichu, stajnje z rezultatom wyšich abo nišich mlokowych płaćiznow. Burja z toho wšeho ničo njemějachu, skerje dóńdźe lěta 2008 ke krizy, kotraž mnohich burow k tomu pohnu přestać mloko produkować. Zwjetša pak bě kwota přeniska a płaćizny mloka wosebje w minjenych lětach poměrnje wysoka. Produkciju mloka to wobwliwowało njeje.
hrv_Latn szl_Latn szl_Latn szl_Latn szl_Latn pol_Latn slk_Latn szl_Latn szl_Latn slk_Latn ces_Latn szl_Latn szl_Latn szl_Latn szl_Latn szl_Latn ces_Latn